Welkom by die Suid-Kaap Oumotorklub (SKOMK). Ons is die organisasie wat die eienaars van motors uit vergange se dae verteenwoordig. Ons tuiste is die pragtige Suid-Kaap met sy rustige en interessante paaie, sy verskeidenheid besienswaardighede en sy asemrowende natuurskoon.
Vir die oumotor-entoesias is die Suid-Kaap die ideale omgewing – ‘n ware tuiste vir die oues waaraan jy so hard gewerk het. Hier staan mense nog stil as ‘n ou voertuig verbydreun. Ja, hier kan jy kies waarheen jy met jou met-liefde- opgeboude voertuig wil ry – die kronkelpaaie van die Outeniqua- en Swartberge, die kusdorpe van die Tuinroete, die donker, onheilspellende woude of die oop vlaktes van die Karoo. Hier trek jy nog die vars lug diep in jou longe in en staan jy in verwondering wanneer die son oor die see of die berge sy kop uitsteek.
Die SKOMK is ook die tuiste en aanbieder van die populêre George Oumotorskou. Goeie organisasie, ‘n groot verskeidenheid van voertuie en die pragtige natuurskoon van die gebied, lei daartoe dat die skou jaarliks groot getalle toeskouers en entoesiaste lok van regoor die land. Die George Oumotorskou is die vertoonlokaal van ons klub en sy aktiwiteite.